Predkladacia správa

Ministerstvo životného prostredia Slovenskej republiky predkladá v súlade s Plánom legislatívnych úloh vlády Slovenskej republiky na rok 2014 do legislatívneho procesu návrh zákona, ktorým sa mení a dopĺňa zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov a o zmene a doplnení niektorých zákonov (ďalej len „návrh novely“). Potreba pripraviť návrh novely vyplynula z požiadavky dôslednej a správnej aproximácie práva a zabezpečenia súladu zákona upravujúceho posudzovanie vplyvov na životné prostredie s európskym právom.
Zmeny a doplnenia vykonané v rámci zákona č. 24/2006 Z. z. v znení neskorších predpisov prostredníctvom predkladaného návrhu novely sú výsledkom snahy o komplexné odstránenie transpozičného deficitu voči smernici Európskeho parlamentu a Rady 2011/92/EÚ z 13. decembra 2011 o posudzovaní vplyvov určitých verejných a súkromných projektov na životné prostredie (ďalej len „smernica EIA“), ktorý bol vytknutý Slovenskej republike v rámci procesu infringementu (konanie č. 2013/2034 proti Slovenskej republike podľa článku 258 o porušení Zmluvy o fungovaní Európskej únie) oznámením Európskej komisie z 21. marca 2013 – list č. C(2013) 1558 final. Podľa Komisie sú hlavným nedostatkom platného zákona č. 24/2006 Z. z. v znení neskorších predpisov dôsledky nedostatočného prepojenia procesu posudzovania vplyvov navrhovaných činností s následnými povoľovacími procedúrami, pretože sa tak vytvára priestor pre nerešpektovanie výsledkov procesu posudzovania vplyvov, ktorý tak nemôže garantovať ani plné zabezpečenie práv dotknutej verejnosti už účastnej na tomto konaní resp. majúcej záujem o výsledok rozhodovania v environmentálnych veciach. Návrh novely z uvedeného dôvodu zároveň implementuje časť požiadaviek obsiahnutých v Dohovore o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia (tzv. Aarhuský dohovor), ktoré sú zároveň prebraté do obsahu článkov 6 a 7 smernice EIA.
Ďalšie zmeny v návrhu novely sa týkajú precizovania predmetu posudzovania vplyvov a postupom vykonávania zisťovacích konaní (jednou jeho formou bude konanie k oznámeniu o zmene navrhovanej činnosti) a doplnky a spresnenia v rámci posudzovania navrhovaných činností s cezhraničnými vplyvmi.
Návrh novely zároveň prostredníctvom článkov II až V články upravujúce stavebný zákon, banský zákon, zákon Slovenskej národnej rady č. 51/1988 Zb. Zákon Slovenskej národnej rady č. 51/1988 Zb. o banskej činnosti, výbušninách a o štátnej banskej správe v znení neskorších predpisov, zákon o ochrane prírody a krajiny a atómový zákon. Zmeny uvedených zákonov sa týkajú najmä doplnenia procesných pravidiel v následných povoľujúcich konaniach a nadväzujú na zmeny vykonané v návrhu novely v súvislosti s odstránením transpozičného deficitu.
Navrhované zmeny v návrhu novely boli v čase pred predložením návrhu novely do medzirezortného pripomienkového konania predmetom technického rokovania so zástupcami Európskej komisie. Zástupcovia Európskej komisie na záver rokovania vyjadrili spokojnosť s vecným obsahom návrhu novely ako aj harmonogramom legislatívnych postupov s cieľom schváliť návrh novely do konca roka 2014.
Vychádzajúc zo stanoviska Európskej komisie k predloženému návrhu novely, ktorý bol predmetom technického rokovania je v záujme Slovenskej republiky, aby výsledok legislatívneho procesu neobsahoval zmeny týkajúce sa koncepčného riešenia obsiahnutého v návrhu novely s výnimkou zmien prispievajúcich k jej úspešnej aplikácii a vyplývajúcich z požiadaviek dotknutých rezortov v záujme zosúladenia s novelizovanými predpismi v ich kompetencii. Uvedeným záujmom je naplnenie ex-ante kondicionalít a zabezpečenie úspešného čerpania finančných prostriedkov Európskej únie.
Predkladaný návrh novely nebude mať vplyv na štátny rozpočet, rozpočty obcí a vyšších územných celkov ani sociálny vplyv. Návrh však bude mať pozitívny vplyv na životné prostredie. Predpokladá sa možná finančná záťaž na podnikateľské prostredie a na informatizáciu spoločnosti, pričom všetky tieto vplyvy sú podrobnejšie uvedené v doložke vybraných vplyvov.
Návrh novely je v súlade s Ústavou Slovenskej republiky, ústavnými zákonmi, všeobecne záväznými právnymi predpismi, právne záväznými aktmi Európskej únie a medzinárodnými zmluvami, ktorými je Slovenská republika viazaná. 
Medzirezortné pripomienkové konanie sa uskutočnilo v januári 2014. Po vyhodnotení pripomienok a uskutočnených rozporových konaniach neostali neodstránené rozpory. 
Návrh novely bude predmetom rokovania Hospodárskej a sociálnej rady Slovenskej republiky.
Návrh novely bude po schválení vládou predložený na rokovanie Národnej rady Slovenskej republiky. 
Materiál je potrebné prerokovať a schváliť v čo najskoršom možnom termíne z dôvodu odvrátenia možného súdneho konania voči Slovenskej republike pre nesprávne a neúplné prebratie smernice o EIA.
         Predložený návrh zákona nie je predmetom vnútrokomunitárneho pripomienkového konania.